Fostul prezentator TV Andrei Gheorghe este invitatul lui Lucian Mîndruță, în ediția de vineri a emisiunii „Schimbă vorba”, care se va difuza de la ora 21 la Gândul LIVE.

Andrei Gheorghe a fumat în studio și a dat răspunsuri în stilul caracteristic. Întrebat de ce s-a retras din media, Gheorghe a răspuns: „Sunt prea inteligent, asta mă face antipatic”.

Lucian Mîndruță, creative marketing manager Mediafax Group, a lansat luni, 9 septembrie, emisiunea „Schimbă vorba„, o producție Gândul LIVE care este difuzată de luni până vineri, de la 21:00 la 21:30, pe site-ul gandul.info.

Emisiunea spune „pentru prima oară în istorie”, adevărul despre absolut tot, promite prezentatorul TV.

„Vom aborda subiectele mondene în măsura în care ne enervează, ne stau pe cap, ne irită și duc țara într-o direcție greșită (…) Emisiunea asta nu e despre monden: e despre social. Despre critică socială. Vorbim și râdem de societatea noastră, cu staruri, politicieni, cutre și șmecheri”, a explicat Mîndruță într-un interviu acordat ProTV Magazin.

Titlul a fost inspirat din expresia „Șase, schimbă vorba”, o frază pe care prezentatorul TV o folosea în școala generală atunci când „se apropia vreun prost”, a precizat Mîndruță.

Platforma video Gândul LIVE a fost lansată pe 7 mai 2012 și găzduiește transmisii live ale celor mai importante știri, dezbătute și explicate de editorialișii Gândul.info.

Totodată, Gândul LIVE urmărește consolidarea comunității Gândul prin implicarea permanentă a userilor săi. Aceștia se pot conecta prin intermediul contului lor de Facebook, având astfel posibilitatea de a trimite feedback instantaneu și de a se implica direct, la transmisia și dezbaterea video.

În fiecare zi, de luni până vineri, între orele 20:00-21:00, Gândul LIVE merge în spatele subiectelor zilei, cheamă oameni competenți să decripteze problemele în dezbatere și prezintă soluții.